1970 में मोहल्लों तक पहुंचा बम कल्चर, शहर में 150 से ज्यादा हथकटे बमबाज आज भी मौजूद
bomb hurling culture started from 1969 today more than 150 handcuffed bombers in whole of allahabad  1969 से शुरू हुआ बम मारने का कल्चर, आज पूरे इलाहाबाद में 150 से ज्यादा हथकटे बमबाज
तारीख: 6 अप्रैल 2023, जगह: प्रयागराज का झूसी इलाका, दिन: गुरुवार, समय: रात के 8 बजे।
भाजपा की जिला मंत्री विजय लक्ष्मी चंदेल के बेटे विधान सिंह सफारी कार से अपनी मौसी के घर गए थे। गाड़ी में उनके दोस्त प्रांशु यादव भी थे। तभी 2 मोटरसाइकिल पर सवार 4 लड़कों ने उनकी कार पर बम से हमला कर दिया। विधान सिंह इस घटना में बाल-बाल बच गए। लेकिन चारों बमबाज भागने में सफल रहे।
इस घटना के ठीक 42 दिन पहले प्रयागराज में जमकर बम चले थे। 24 फरवरी को राजू पाल हत्याकांड के गवाह उमेश पाल की गोली मारकर हत्या कर दी गई। उनकी कार और 2 गनरों पर बम भी फेंके गए। गनर राघवेंद्र की छाती पर बम फटने से उनकी मौत हो गई। इस घटना में गैंगस्टर अतीक का बेटा असद और उसके साथी फरार हैं।
जो बमबाजी आज प्रयागराज के लिए कलंक बन गई है, वह कभी यहां की शान हुआ करती थी। आजादी की लड़ाई में क्रांतिकारी अंग्रेजों को डराने के लिए हैंडमेड बम का प्रयोग करते थे। इतिहासकार बताते हैं कि उन दिनों अंग्रेज अफसरों में खौफ इस कदर बढ़ गया था कि वह यूनिवर्सिटी के हॉस्टल में अकेले नहीं जाते थे। डर था कहीं उड़ता हुआ बम उनके चीथड़े न उड़ा दे।
प्रयागराज के सीनियर प्रोफेसर धनंजय चोपड़ा कहते हैं, "साल था 1924...आजादी की लड़ाई उस वक्त अपने चरम पर थी। ये वह दौर था जब क्रांतिकारियों के 2 अलग-अलग गुट बंट गए थे। पहला: नरम दल, दूसरा: गरम दल।
नरम दल के पंडित जवाहरलाल नेहरू और महात्मा गांधी शांतिप्रिय तरीके से आजादी की मांग कर रहे थे। वहीं गरम दल के भगत सिंह, चंद्रशेखर आजाद, रोशन सिंह और उनका गुट अंग्रेजों को उन्हीं के अंदाज में जवाब दे रहा था। उस वक्त यूनिवर्सिटी का हॉस्टल ही गरम दल के नेताओं का ठिकाना था। यही वह जगह थी जहां अंग्रेज अफसर जाने से बचते थे। क्योंकि यहीं स्टूडेंट्स की भीड़ सबसे ज्यादा रहती थी।"
"अंग्रेज अफसरों को डराने के लिए क्रांतिकारियों ने बम बनाने का नया तरीका खोज निकाला। यूनिवर्सिटी हॉस्टल सबसे महफूज जगह थी। वहां आसानी से बारूद, छर्री, सुतली और लकड़ी का बुरादा सहित बम बनाने के सामान छिपाकर रखा जा सकता था। जब भी कोई आंदोलन होता और अंग्रेजी हुकूमत लोगों पर लाठियां चलाती तब उसका जवाब इन्हीं बमों के जरिए दिया जाता था। इन्हीं उग्र आंदोलनों की वजह से फिरंगी यूनिवर्सिटी में जब भी जाते। अपने साथ 40-50 लोगों की फौज लेकर जाते थे।"
1970 में राजू नक्सलाइट ने आम लोगों को बनाया बमबाज 
प्रयागराज के वरिष्ठ इतिहासकार अभय अवस्थी (दद्दा) के मुताबिक, आजादी के बाद से इलाहाबाद में गुंडई के 4 नाम होते थे। रंगबाज, चाकूबाज, माफिया और बमबाज। इनके नाम ही इनके काम के परिचायक थे। यहां बम चलाने का दौर 70 के दशक से शुरू हुआ।
अभय कहते हैं, "साल 1969 से पहले प्रयागराज में चाकू बाजी आम थी, लेकिन 1970 में हुए नक्सलवादी आंदोलन में यहां के मोहल्ले-मोहल्ले तक लोगों को बम बनाना सिखाया गया। आंदोलन का मुख्य चेहरा बना राजू नक्सलाइट। सुतली, कांच, छर्री को बारूद में लपेट कर कैसे बम बनाया जाता है। ये सब राजू ने यहां के लोगों को सिखाया। तब से बमबाजी यहां पर क्राइम का नया कल्चर बन गई।"
"80 के दशक में 'हथगोले' यानी हैंडमेड बम यहां की छात्र राजनीति में भी हावी हो गए। यूनिवर्सिटी के ताराचंद, हिंदू हॉस्टल और हॉलैंड हॉल में ऐसे कई छात्र नेता पकड़े गए, जो बम बनाने में माहिर थे। यूनिवर्सिटी पॉलिटिक्स में विरोधियों को डराने और अपना रुतबा दिखाने के लिए छात्रों के गुट बम चलाते थे।"
प्रयागराज में 150 से ज्यादा हथकटे बमबाज 
अभय कहते हैं, "पूरे प्रयागराज में 4 तरह के बम फेमस हैं। सुतली बम, डिब्बा बंद बम, सॉकेट बम और फटाका बम। इसमें फटाका बम को छोड़कर सभी बम जानलेवा हमलों में इस्तेमाल किए जाते हैं। फटाका बम में कांच के टुकड़े और लोहे के छर्रों का इस्तेमाल नहीं किया जाता है। ये सिर्फ धमाका करने या दहशत फैलाने के लिए इस्तेमाल होते हैं।"
"इलाहाबाद में देसी कट्टे से ज्यादा देसी बम फेमस है। 250 रुपए के सामान से 250 ग्राम वजनी बम बन जाता है, इसलिए अपराधी मंहगी बंदूकों की जगह बम को अपना हथियार बना लेते हैं। मेरा अनुमान है कि यहां खोजने पर आपको 150 से ज्यादा हथकटे बमबाज मिल जाएंगे। ये वह लोग हैं जिनका हाथ बम बनाते समय या फिर बम फेंकते वक्त धमाके से उड़ गया होगा।"
पिछले साल पुलिस ने किया नई गैंग का खुलासा
जून 2022...प्रयागराज पुलिस ने एक नए गैंग का खुलासा किया। नाम था, विवेक बागी गैंग। यह एक सनसनीखेज मामला था। क्योंकि पुलिस ने गैंग का सरगना और मेंबर इलाहाबाद यूनिवर्सिटी के छात्र विवेक बागी को बताया। विवेक पर पहले से 5 मुकदमे दर्ज हैं। गैंग बनाने के पीछे एक घटना है। पहले उसे जानते हैं।
20 जून 2022 की रात 10 बजे सिविल लाइन्स के हरीश ढाबे पर एक स्विफ्ट डिजायर कार से अभिषेक शुक्ला, हिमांशु सिंह, भानु प्रताप और सोनू राव कात्या पहुंचे। हाथ में बीयर की कैन थी। हरीश के बेटे चंदन अरोड़ा ने कहा, “यहां मत पीजिए, फैमिली खाना खा रही है।”
होटल मालिक के बेटे की ये बात लड़कों को पसंद नहीं आई। विवाद हुआ। देख लेने की बात कहते हुए लड़के वहां से गए। बम लेकर फिर हरीश ढाबा पहुंचे। इस बार कुल 15 लड़के आए थे। चंदन को निशाना बनाते हुए बम मारा। एक बम फूटा, दूसरा नहीं। चंदन बचकर दुकान से भागे। बम की सूचना पर पुलिस आई और भानु प्रताप यादव को पकड़ लिया। लेकिन 21 जून को छोड़ दिया गया। 22 को कोई पूछताछ नहीं। 23 को 4 आरोपियों के साथ भानु को फिर से गिरफ्तार कर लिया गया।
गिरफ्तारी के 3 घंटे बाद उस समय SSP रहे अजय कुमार ने प्रेस कॉन्फ्रेंस की। बताया, "विवेक बागी इंटर-स्टेट गैंग चलाता था। ये लोग इलाहाबाद यूनिवर्सिटी के हॉलैंड हॉल में बम बनाते थे। उसका सामान चौक से ले आते थे। बम बेचने का भी काम करते थे।"
24 फरवरी की बमबाजी में उछला मुस्लिम हॉस्टल का नाम
24 फरवरी को हुए उमेश पाल मर्डर केस में इलाहाबाद यूनिवर्सिटी के 131 साल पुराने मुस्लिम हॉस्टल का नाम सामने आया। पुलिस ने हॉस्टल के कमरा नंबर-36 से वकील सदाकत खान को उठाया। सदाकत पर आरोप लगा कि वह अतीक अहमद का गुर्गा है और 24 फरवरी को हुई उमेश पाल की हत्या और बमबाजी की प्लानिंग में वह शामिल था। उसकी पढ़ाई पूरी हो चुकी थी, इसके बावजूद वह हॉस्टल में गलत तरीके से रह रहा था।
सदाकत की गिरफ्तारी के बाद इलाहाबाद यूनिवर्सिटी ने मुस्लिम हॉस्टल से पल्ला झाड़ते हुए बयान जारी किया कि उसे ट्रस्ट चलाता है। ऐसे में इस हॉस्टल में हुई कोई भी घटना का जिम्मेदार कॉलेज प्रशासन नहीं है।"
बमबाजी की घटनाओं पर आखिर क्यों इलाहाबाद यूनिवर्सिटी का नाम जोड़ा जाता है? इस पर हमने पीआरओ जया कपूर से बात की। उन्होंने बताया, "ये दुर्भाग्यपूर्ण है कि बीते कुछ मामलों में यूनिवर्सिटी का नाम जोड़ा गया है। हालांकि, इन घटनाओं से हमारा कोई वास्ता नहीं है। यूनिवर्सिटी के सभी 4 मेन कैंपस के एंट्री-एग्जिट पॉइंट्स पर लगातार निगरानी रखी जा रही है। सुरक्षा की दृष्टि से हमने फिलहाल साइंस फैकल्टी का गेट बंद करवा दिया है। क्योंकि उसी गेट से सबसे ज्यादा बाहरी लोग कैंपस में आते हैं।"
प्रयागराज में बमबाजों के अलग-अलग नाम के ग्रुप 
जुलाई 2022 में प्रयागराज के SSP शैलेश पांडेय ने बड़ा खुलासा किया। उन्होंने प्रेस कॉन्फ्रेंस करते हुए मीडिया को शहर में बमबाजों के ग्रुप के नाम बताए। उन्होंने बताया, "बमबाजी की घटनाएं करने वाले छात्रों ने इमोर्टल, तांडव और माया नाम से ग्रुप बनाए हैं। प्रयागराज पुलिस ने शहर के ऐसे 10 नाबालिग सहित 11 छात्रों को हिरासत में लिया, जो बम बनाने के साथ-साथ उसे चलाना भी जानते थे। इन छात्रों ने कुछ स्कूलों के बाहर बम फोड़कर दहशत फैलाई थी।"
दरअसल, हैंडमेड बम बनाने के लिए सुतली, पोटाश, छर्रा और मेंसल जैसी सामग्री दुकानों पर बड़ी आसानी से मिल भी जाती हैं। बम बनाने वाला सामान लेकर पुलिस के सामने से भी गुजर रहा है, तो उसे पकड़ना आसान नहीं होता है। इसका नतीजा है कि बीते 1 साल में पुलिस प्रशासन ने बमबाजी की अलग-अलग घटनाओं में शामिल 15 से ज्यादा लोगों को गिरफ्तार किया है।"
साल 1970 से लेकर 2022 तक प्रयागराज में कई नामी बमबाजों के नाम सामने आए। पुलिस रिकॉर्ड के अनुसार राजू नक्सलाइट, प्रमोद पासी, इस्लाम नाटे, पप्पू दाएं, चांद बाबा, जग्गा, सलीम नैनी, राजेश पासी, रईस तुल्ला, पप्पू डिस्को, छन्ने काने, राजेश नऊवा, किन्ना पासी और गुड्डू मुस्लिम जैसे बमबाजों का नाम अलग-अलग घटनाओं में सामने आया। इनमें कुछ तो ऐसे थे जो दौड़ते हुए बम बनाकर विस्फोट कर देते थे।
प्रयागराज में बमबाजों का एक जाना-माना तकिया कलाम है...
"जऊन बम मारब कि पुलिस
हफ्तन छर्रा बटोरत फिरी।"
हिंदी में मतलब: ऐसा बम मारेंगे कि पुलिस को छर्रा बटोरते-बटोरते सप्ताह बीत जाएगा। 
3 गोलियां लगीं…छाती पर बम फटा, अतीक के गुर्गों से अकेले भिड़ गए 26 साल के राघवेंद्र
"मेरे भाई ने उमेश पाल के आगे आकर गोली खाई। उन्हें 3 गोली उसी टाइम लग गई थीं। 1 पैर में, 2 पेट में। इसके बाद उमेश जब गली में भागे, तो उनको बचाने के लिए भइया गली की तरफ दौड़े। वह उमेश के करीब पहुंचे ही थे कि गुड्डू मुस्लिम ने उन पर बम मार दिया। बम के धमाके से उनकी छाती का ऊपरी हिस्सा बुरी तरह जख्मी हो गया। ब्लास्ट के बाद अतीक के लोग वहां से भाग गए थे, भइया उस वक्त दर्द से तड़प रहे थे।"
ये दर्द है उमेश पाल हत्याकांड में जान गंवाने वाले गनर राघवेंद्र सिंह के भाई ज्ञानेंद्र सिंह का। पढ़ें पूरी खबर...
उमेश पाल हत्याकांड के शूटर बमबाज गुड्‌डू मुस्लिम का एक वीडियो सामने आया है। यह उमेश की हत्या के 9 दिन बाद यानी 5 मार्च का है। इसमें बमबाज गुड्‌डू अतीक अहमद के बहनोई एकलाख से गले मिलता नजर आ रहा है। CCTV की यह फुटेज STF को मेरठ में एकलाख के नौचंदी स्थित घर से मिली है। रविवार को पुलिस ने एकलाख को मेरठ से गिरफ्तार किया था।
सूत्रों के मुताबिक, यह फुटेज एसटीएफ के लिए बेहद अहम है। क्योंकि, यह पहला फुटेज है हो उमेश पाल की हत्या के बाद का है। उमेश पाल की हत्या के 38 दिन बाद भी अतीक के बेटे असद समेत अभी 5 शूटर्स फरार हैं। उधर, अतीक अहमद से पूछताछ के लिए प्रयागराज पुलिस साबरमती जेल पहुंची है। पढ़ें पूरी खबर...
अतीक के खिलाफ दर्ज 101 मुकदमों में उसे किसी भी केस में सजा नहीं हुई। 28 मार्च को पहली बार उसे उम्रकैद हुई, तो हर तरफ SI कृष्ण कुमार मिश्रा की वाहवाही होने लगी। साल 2007 में कृष्ण कुमार ने ही उमेश पाल अपहरण मामले की जांच की थी।
अतीक जब जेल में था, तो वह उसका बयान लेने सलाखों के पीछे तक पहुंच गए। पॉलिटिशियन से गैंगस्टर बने अतीक को पहली सजा दिलाने वाले पुलिस ऑफिसर कृष्ण कुमार को क्या-क्या झेलना पड़ा। कैसे अतीक को बचाने के लिए उसके करीबियों ने उन्हें लालच दी। ये सब कुछ खुद उन्होंने ने हमें बताया। पढ़ें पूरी खबर...
उमेश पाल हत्याकांड के आरोपी माफिया अतीक अहमद को मंगलवार को कोर्ट में पेश किया गया। गुजरात की साबरमती जेल से प्रयागराज की नैनी जेल के 1300 किलोमीटर के सफर को पूरा करने में 23 घंटे 45 मिनट लगे। ये सफर आसान नहीं था। खासकर उस ड्राइवर के लिए, जो अतीक की गाड़ी चला रहा था। मीडिया की गाड़ियां लगातार ओवरटेक कर रही थीं। कैमरे का फोकस सीधे ड्राइवर पर था। शिवपुरी में अचानक सामने आई गाय ने ड्राइवर का हलक सुखा दिया।
दैनिक भास्कर की टीम इस वक्त प्रयागराज में मौजूद है। अतीक की गाड़ी चलाकर गुजरात से प्रयागराज लेकर आए परशुराम किसी हीरो से कम नहीं। गाड़ी में उस वक्त क्या बात हो रही थी? आखिर उन्होंने मीडिया की गाड़ी चला रहे ड्राइवरों से क्यों कहा कि तुम लोग एक्सीडेंट करवाओगे? अतीक को क्यों कहना पड़ा कि गाड़ी धीरे चलाओ? पढ़ें पूरी खबर...